## Zakon o izmjenama i dopunama Zakona o osnovama deviznog sustava, deviznog poslovanja i prometu zlata

### NN 36/1998 (17.3.1998.), Zakon o izmjenama i dopunama Zakona o osnovama deviznog sustava, deviznog poslovanja i prometu zlata

# ZASTUPNIČKI DOM HRVATSKOGA DRŽAVNOG SABORA

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O OSNOVAMA DEVIZNOG SUSTAVA, DEVIZNOG POSLOVANJA I PROMETU ZLATA**

Proglašavam Zakon o izmjenama i dopunama Zakona o osnovama deviznog
sustava, deviznog poslovanja i prometu zlata, koji je donio Zastupnički
dom Hrvatskoga državnog sabora na sjednici 27. veljače 1998.

Broj: 081-98-571/1
Zagreb, 10. ožujka 1998.

Predsjednik
Republike Hrvatske **dr. Franjo Tuđman,** v. r.

## **ZAKON**

### **O IZMJENAMA I DOPUNAMA ZAKONA O OSNOVAMA DEVIZNOG SUSTAVA, DEVIZNOG POSLOVANJA I PROMETU ZLATA**

Članak 1.

U Zakonu o osnovama deviznog sustava, deviznog poslovanja i prometu
zlata ("Narodne novine", br. 91A/93.) u članku 8. stavku 1. i svim narednim
odredbama ovoga Zakona riječi: "Narodna banka Hrvatske" u određenom padežu
zamjenjuju se riječima: "Hrvatska narodna banka" u odgovarajućem padežu.

Članak 2.

Iza članka 74. dodaje se članak 74a. koji glasi:

"Članak 74a.

Domaće i strane fizičke osobe dužne su prilikom prelaska državne granice
prijaviti ovlaštenom carinskom djelatniku svaki prijenos za sebe ili drugoga
gotovine i čekova u domaćoj i stranoj valuti u vrijednosti što je propisana
zakonom kojim se utvrđuje sprječavanje pranja novca.

Predstavnik, odgovorna osoba ili punomoćnik domaće i strane pravne osobe
dužni su prilikom prelaska državne granice prijaviti ovlaštenom carinskom
djelatniku svaki prijenos za pravnu osobu gotovine i čekova u domaćoj i
stranoj valuti u vrijednosti što je propisana zakonom kojim se uređuje
sprječavanje pranja novca.

Obrtnik i trgovac - pojedinac te fizička osoba koja samostalnim radom
obavlja djelatnost dužni su prilikom prelaska državne granice prijaviti
ovlaštenom carinskom djelatniku svaki prijenos gotovine i čekova u domaćoj
i stranoj valuti u vrijednosti što je propisana zakonom kojim se uređuje
sprječavanje pranja novca."

Članak 3.

U članku 91. riječi: "u domaćoj valuti u protuvrijednosti od 2.000 do
20.000 njemačkih maraka" zamjenjuju se riječima: "od 7.000,00 do 70.000,00
kuna".

Članak 4.

U članku 92. riječi: "u domaćoj valuti u protuvrijednosti od 2.000 do
20.000 njemačkih maraka" zamjenjuju se riječima: "od 7.000,00 do 70.000,00
kuna".

Članak 5.

U članku 93. riječi: "u domaćoj valuti u protuvrijednosti od 5.000 do
20.000 njemačkih maraka" zamjenjuju se riječima: "od 17.500,00 do 70.000,00
kuna".

Članak 6.

U članku 94. riječi: "u domaćoj valuti u protuvrijednosti od 10.000
do 50.000 njemačkih maraka" zamjenjuju se riječima: "od 35.000,00 do 175.000,00
kuna".

Članak 7.

U članku 95. riječi: "u domaćoj valuti u protuvrijednosti od 10.000
do 50.000 njemačkih maraka" zamjenjuju se riječima: "od 35.000,00 do 175.000,00
kuna".

Članak 8.

U članku 96. stavku 1. riječi: "u domaćoj valuti u protuvrijednosti
od 50 do 500 njemačkih maraka" zamjenjuju se riječima: "od 175,00 do 1.750,00
kuna".

U stavku 2. riječi: "u domaćoj valuti u protuvrijednosti od 50 do 300
njemačkih maraka" zamjenjuju se riječima: "od 175,00 do 1.050,00 kuna".

U stavku 3. riječi: "od 5.000 njemačkih maraka" zamjenjuju se riječima:
"od 17.500,00 kuna", riječi: "u domaćoj valuti u protuvrijednosti od 300
do 5.000 njemačkih maraka" zamjenjuju se riječima: "od 1.050,00 do 17.500,00
kuna", riječi: "u domaćoj valuti u protuvrijednosti od 300 do 3.000 njemačkih
maraka" zamjenjuju se riječima: "od 1.050,00 do 10.500,00 kuna".

Članak 9.

U članku 97. stavku 1. riječi: "u domaćoj valuti u protuvrijednosti
od 500 do 5.000 njemačkih maraka" zamjenjuju se riječima: "od 1.750,00
do 17.500,00 kuna".

U stavku 2. riječi. "30.000,00 njemačkih maraka" zamjenjuju se riječima:
"105.000,00 kuna", riječi: "u domaćoj valuti u protuvrijednosti od najmanje
3.000 njemačkih maraka" zamjenjuju se riječima: "od najmanje 10.500,00
kuna", riječi: "15.000 njemačkih maraka" zamjenjuju se riječima: "52.500,00
kuna", riječi: "u domaćoj valuti do protuvrijednosti 20.000 njemačkih maraka"
zamjenjuju se riječima: "do 70.000,00 kuna".

Članak 10.

U članku 97. dodaje se članak 97a. koji glasi:

"Članak 97a.

Novčanom kaznom od najmanje 5.000,00 kuna kaznit će se za prekršaj domaća
i strana fizička osoba, domaća i strana pravna osoba, predstavnik, odgovorna
osoba ili punomoćnik domaće i strane pravne osobe, obrtnik i trgovac pojedinac
te fizička osoba koja samostalnim radom obavlja djelatnost ako pokuša prenijeti
ili prenese preko državne granice bez prijave ovlaštenom carinskom djelatniku
gotovinu i čekove u vrijednosti utvrđenoj prema odredbama članka 74a. ovoga
Zakona."

Članak 11.

U članku 98. stavku 1. riječi: "u domaćoj valuti u protuvrijednosti
od 10.000 do 50.000 njemačkih maraka" zamjenjuju se riječima: "od 35.000,00
do 175.000,00 kuna".

U stavku 2. riječi: "u domaćoj valuti u protuvrijednosti od 500 do 5.000
njemačkih maraka" zamjenjuju se riječima: "od 1.750,00 do 17.500,00 kuna".

Članak 12.

U članku 99. stavku 1. riječi: "u domaćoj valuti u protuvrijednosti
od 50 do 500 njemačkih maraka" zamjenjuju se riječima: "od 175,00 do 1.750,00
kuna".

Članak 13.

Iza članka 99. dodaje se članak 99a. koji glasi:

"Članak 99a.

Gotovina i čekovi u domaćoj i stranoj valuti koji se prenose preko državne
granice suprotno članku 74a. ovoga Zakona ovlašteni carinski djelatnik
privremeno će uz izdavanje potvrde oduzeti, kako je to propisano za prekršajni
postupak, i uz podnošenje prekršajne prijave bez odgađanja uplatiti na
poseban račun Deviznog inspektorata Ministarstva financija Republike Hrvatske.

Gotovina i čekovi što su predmet prekršaja iz članka 97a. ovoga Zakona
oduzet će se rješenjem o prekršaju u korist proračuna Republike Hrvatske.

Iznimno, prekršajno tijelo u posebno opravdanim slučajevima u kojima
postoje posebne olakotne okolnosti može odlučiti da se gotovina i čekovi,
što su predmet prekršaja iz stavka 1. i 2. ovoga članka, ne oduzmu ili
da se oduzmu samo djelomično."

Članak 14.

Članak 100. briše se.

Članak 15.

U članku 101. stavak 1. iza riječi: "članka" dodaju se riječi: "96.
i".

Članak 16.

Ovaj Zakon stupa na snagu danom objave u "Narodnim novinama".

Klasa: 440-01/93-01/06
Zagreb, 27. veljače 1998.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora **akademik Vlatko Pavletić,** v. r.

Zakon, NN 36/1998-452